Meddelelse i henhold til EF-traktatens artikel 95, stk. 4 og 5

Anmodning om tilladelse til at indføre nationale bestemmelser som undtagelse fra en EU-harmoniseringsforanstaltning

(2003/C 278/02)

(EØS-relevant tekst)

(Meddelelse nr. 2003/A/9171)

1. I sit brev af 23. september 2003 gav Republikken Østrig Kommissionen meddelelse om de regionale bestemmelser i forbindelse med "Salzburg-loven om forbud mod gensplejsning", den finder det nødvendigt at indføre som undtagelse fra bestemmelserne i Europa-Parlamentets og Rådets direktiv 2001/18/EF om udsætning i miljøet af genetisk modificerede organismer(1). Kommissionen modtog den østrigske meddelelse den 24. september 2003.

2. I artikel 95, stk. 4, hedder det: "hvis en medlemsstat, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, giver den Kommissionen meddelelse om disse bestemmelser og om grundene til deres opretholdelse".

3. I artikel 95, stk. 5, hedder det: "når en medlemsstat, efter at Rådet eller Kommissionen har vedtaget en harmoniseringsforanstaltning, finder det nødvendigt at indføre nationale bestemmelser baseret på nyt videnskabeligt belæg vedrørende miljøbeskyttelse eller beskyttelse af arbejdsmiljøet på grund af et problem, der er specifikt for den pågældende medlemsstat, og som viser sig efter vedtagelsen af harmoniseringsforanstaltningen, giver den Kommissionen meddelelse om de påtænkte bestemmelser og om grundene til deres indførelse".

4. I artikel 95, stk. 6, hedder det: "Kommissionen bekræfter eller forkaster inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion".

5. Lovforslaget(2) drejer sig fortrinsvis om at beskytte naturen og miljøet, den naturlige biodiversitet og den organiske produktion. Det går ud på at forbyde dyrkning af GM-frø (herunder EU-autoriserede GM-frø) og brug af transgene dyr til avlsformål og ikke mindst udsætning af dem til jagt og fiskeri. Lovforslaget tillader imidlertid sådanne aktiviteter, hvis de foregår i lukkede brugsanlæg. Desuden fastsætter det erstatningsordninger for økonomiske tab, der skyldes forekomst af GMO i konventionelle produkter. Loven anses for en midlertidig foranstaltning og skal gælde i tre år.

6. Delstatsregeringen i Salzburg finder det nødvendigt at indføre foranstaltninger for at beskytte den traditionelle, organiske landbrugsproduktion og de plante- og dyregenetiske ressourcer mod hybridisering med GMO. Foranstaltningernes udgangspunkt er, at myndighederne i Salzburg mener, at spørgsmålet om sameksistens mellem GM og traditionelle metoder i landbrugsproduktionen i det store og hele stadig ikke er afgjort. Lovforslaget bygger på tre undersøgelser, som skulle tale til fordel for, at et GM-forbud er nødvendigt i Salzburg, da sameksistensforanstaltninger er praktisk talt umulige at gennemføre, og da der mangler tilbundsgående viden om alle risici i forbindelse med GMO(3). Desuden beskriver de forklarende bemærkninger til lovforslaget særtrækkene ved delstaten Salzburgs økosystem og landbrugspraksis, der af de regionale myndigheder betragtes som særlige forhold, der berettiger en undtagelse fra direktiv 2001/18/EF.

7. Kommissionen gør de interesserede parter opmærksom på, at eventuelle bemærkninger til den østrigske meddelelse kun tages i betragtning, hvis de indløber senest en måned efter den foreliggende meddelelses offentliggørelse i Den Europæiske Unions Tidende. Kommissionen forbeholder sig desuden ret til at videregive eventuelle bemærkninger, som indsendes, til Republikken Østrig.

8. Yderligere oplysninger om denne meddelelse fås hos: Bundesministerium für Wirtschaft und Arbeit Abteilung C2/1 A - 1010 Wien, Stubenring 1 Tlf. (43-1) 711 00 58 96 fax (43-1) 715 96 51 eller (43-1) 712 06 80 E-post: post@tbt.bmwa.gv.at

Kontakt i Europa-Kommissionen: Hervé Martin European Commission Directorate General "Environment"

Unit C4

BU5 02/137 B - 1049 Brussels Tlf (32-2) 296 54 44 fax (32-2) 299 10 67 E-post: herve.martin@cec.eu.int

(1) EFT L 106 af 17.4.2001, s. 1-39.

(2) Lovforslag om forbud mod dyrkning af genetisk modificerede frø og plantematerialer, brug af transgene dyr til avlsformål og udsætning af transgene dyr til jagt- og fiskeriformål (Salzburg-loven om forbud mod gensplejsning (tysk betegnelse: GTVG))

(3) De tre undersøgelser er: "GM-free areas of farming: conception and analysis of scenarios and steps for realisation", Werner Müller, 28. april 2002 (udført for miljøministeriet i delstaten Oberösterreich og forbundsministeriet for social sikkerhed og generationsspørgsmål); "Scenario of coexistence of genetically modified, conventional and organic crops in European agriculture", Det Fælles Forskningscenter, maj 2002; "Report from the Working Group on the co-existence of genetically modified crops with conventional and organic crops", Danish Institute of Agricultural Science, 10. januar 2003.